Κόεν: Ο Ομπάμα μπορεί «να αλλάξει την πορεία της χώρας»
Ο πολιτικός αναλυτής Μάικλ Κόεν μιλά στη ΦτΑ για τις πρώτες εβδομάδες του νέου Προέδρου των ΗΠΑ
Τα μέσα ενημέρωσης στις ΗΠΑ και οι μπλόγκερ λένε ότι οι πρώτες μέρες της θητείας Ομπάμα χαρακτηρίζονται από αναιρέσεις της πολιτικής Μπους. Αναφέρονται στο προεδρικό διάταγμα για το κλείσιμο των φυλακών στο Γκουαντανάμο και στο διάταγμα εργατικής νομοθεσίας που διευκολύνει την υποβολή μηνύσεων σε περίπτωση μισθολογικής ανισότητας. Άλλοι όμως λένε ότι ο νέος Πρόεδρος προσπαθεί να εισάγει περισσότερες αλλαγές από αυτές που είναι σε θέση να εφαρμόσει. Ο πολιτικός αναλυτής του Ιδρύματος Νέα Αμερική, Μάικλ Κόεν, επισημαίνει τη μοναδικότητα της ευκαιρίας που παρουσιάζεται αυτή την στιγμή. «Έχει μία μοναδική ευκαιρία που παρουσιάζεται σε πολύ λίγους πολιτικούς να αλλάξει την πορεία τη χώρας κατά τρόπο σημαντικό», τονίζει ο κ Κόεν «Και ίσως είναι καλύτερα που προσπαθεί περισσότερα από ότι όλοι περιμένουν, γιατί η ευκαιρία αυτή δεν θα διαρκέσει απ’ αόριστον». Αλλά ποια είναι η πιο σημαντική απόφαση που ο πρόεδρος Ομπάμα έχει πάρει μέχρι στιγμής; Ο κ Κόεν θεωρεί ότι η πιο σημαντική κίνησή του μέχρι στιγμής το κλείσιμο των φυλακών στο Γκουαντανάμο. «Με αυτή διαχωρίζει ξεκάθαρα τη θέση του από τη κυβέρνηση Μπους. Επίσης η κίνηση του αυτή θα βελτιώσει την αμερικανική εξωτερική πολιτική και την εικόνα της Αμερικής στον κόσμο». Στο εσωτερικό της χώρας τώρα έχει αρχίσει το παιχνίδι με την αντιπολίτευση. O κ. Κόεν επισημαίνει ότι οι Ρεπουμπλικανοί του Κογκρέσου προσπαθούν να αντιταχθούν σ’ ότι προτείνει ο νέος Πρόεδρος. Αυτή τη στιγμή η αντίθεση των Ρεπουμπλικανών επικεντρώνεται στο πακέτο ενίσχυσης της οικονομίας. «Αυτό είναι μεγάλο λάθος των ρεπουμπλικανών», επισημαίνει ο πολιτικός αναλυτής «γιατί φαίνεται ότι παίζουν μικροκομματικά παιχνίδια. Νομίζω ότι μέρος του προβλήματος είναι ότι δεν ξέρουν πως να αντιμετωπίσουν τον Ομπάμα και δεν φαίνεται να έχουν εναλλακτική πρόταση στο οικονομικό πακέτο, όποτε ασχολούνται με λεπτομέρειες. » Τι νομίζει, λοιπόν ο κ. Κόεν για τη θεωρία των 100 ημερών; Ισχύει ή όχι; «Αποτελεί μύθο» τονίζει «που βασίζεται στις 100 πρώτες μέρες του Προέδρου Ρούζβελτ το 1933, το κόμμα του οποίου διατηρούσε την πλειοψηφία σε Βουλή και Γερουσία. Σπάνια γίνονται πολλές αλλαγές τις 100 πρώτες μέρες. Και νομίζω ότι δίκαια ο Αμερικανικός λαός δίνει πίστωση χρόνου στο Ομπάμα για να γίνουν οι απαραίτητες μεταρρυθμίσεις». Ο Αμερικανικός λαός περιμένει μία οικονομική πολιτική που θα του δώσει ξανά ελπίδα για ένα καλύτερο μέλλον. Η γερουσία αυτή την εβδομάδα συνεχίζει διαβουλεύσεις για την έγκριση πακέτου ενίσχυσης της οικονομίας.